กระทรวงการคลัง เตรียมเปิดจำหน่ายพันธบัตรออมทรัพย์ รุ่นออมเพิ่มสุข วงเงิน 55,000 ล้านบาท เริ่ม 13 มิถุนายนนี้
นางแพตริเซีย มงคลวนิช ผู้อำนวยการสำนักงานบริหารหนี้สาธารณะ (สบน.) เปิดเผยว่า สบน.ได้เตรียมเสนอขายพันธบัตรออมทรัพย์ซึ่งเป็นสินทรัพย์ปลอดภัย เพื่อเป็นทางเลือกในการออมและการลงทุน ซึ่งผู้ลงทุนจะมีรายรับสม่ำเสมอจากดอกเบี้ยและได้รับเงินต้นคืนเมื่อครบกำหนด ประกอบด้วย พันธบัตรออมทรัพย์ รุ่นออมเพิ่มสุขบนวอลเล็ต สบม. วงเงิน 10,000 ล้านบาท จำหน่ายให้แก่ประชาชนจำนวน 2 รุ่น ได้แก่ รุ่นอายุ 5 ปี อัตราดอกเบี้ยแบบขั้นบันไดเฉลี่ยร้อยละ 2.9 ต่อปี และรุ่นอายุ 10 ปี อัตราดอกเบี้ยแบบขั้นบันไดเฉลี่ยร้อยละ 3.6 ต่อปี พร้อมจ่ายดอกเบี้ยทุก 3 เดือน ลงทุนได้ตั้งแต่ 100 - 10 ล้านบาท เริ่มจำหน่ายตั้งแต่วันที่ 13 - 30 มิถุนายน 2565 ผู้สนใจสามารถดาวน์โหลดแอปพลิเคชันเป๋าตังและเติมเงินเข้าวอลเล็ต สบม. เพื่อเตรียมซื้อพันธบัตรได้ตั้งแต่วันนี้เป็นต้นไปรุ่นออมเพิ่มสุข วงเงินรวม 45,000 ล้านบาท จำหน่ายผ่านธนาคาร 4 แห่ง ได้แก่ ธนาคารกรุงไทย ธนาคารกรุงเทพ ธนาคารกสิกรไทย และธนาคารไทยพาณิชย์ แบ่งการจำหน่ายเป็น 2 ช่วง โดยช่วงที่ 1 จำหน่ายให้กับประชาชนแบบจำกัดวงเงินซื้อ ไม่เกิน 10 ล้านบาท ในวันที่ 15-19 มิถุนายน 2565 ส่วนช่วงที่ 2 จำหน่ายให้กับประชาชนและนิติบุคคลไม่แสวงหากำไร แบบไม่จำกัดวงเงินซื้อ ในวันที่ 20-30 มิถุนายน 2565 ทั้งนี้ วงเงินที่จำหน่ายบนวอลเล็ต สบม. และธนาคารตัวแทนจำหน่าย จะไม่นับรวมกัน ซึ่งผู้ลงทุนสามารถลงทุนได้ทั้ง 2 ช่องทาง